તે પછીની પેઢી એટલે મારી, આપણી પેઢી. પતિનો એટલો ડર રહ્યો નથી, સાસરિયા પણ રિઝનેબલ બનતા જાય છે. તો પણ દાંપત્યમાં સમાનતા કે મિત્રતાનો કંસેપ્ટ પ્રમાણમાં ઓછો છે. મારો એક પિતરાઇ ભાઇ કહે છે, ‘પતિપત્નીએ કામ સિવાયની વાતો કરવી જ ન જોઈએ. તેમાંથી જ ઝઘડા થાય. અને પ્રેમ ? એ તો સાથે રહીએ, હું બરાબર કમાઉં અને તે બરાબર રાંધે એટલે થઈ જાય.’ તે તેની પત્નીનું માન રાખે છે, ધ્યાન રાખે છે, પણ નિર્ણય બધા પોતે જ લે છે અને તે પ્રમાણે જ થવું જોઈએ તેવો તેનો આગ્રહ હોય છે. ઇશ માટે પ્રેમથી વધારે કશું નથી. તે ખૂબ બુદ્ધિમાન છે અને સમાનતા, સ્વતંત્રતા જેવાં મૂલ્યોને જીવે છે. તેના વિચારો મુક્ત છે. અમે ઘણા બધા વિષયો પર વાતો કરીએ છીએ. મારો વિકાસ, મારો આનંદ, મારી કમ્ફર્ટ તેને માટે ખૂબ મહત્વનાં છે. તેને માટે તે હેરાન પણ થઇ લે છતાં તેને ધાર્યું કરવું ગમે તો છે. પોતે પુરુષ છે તે તે કદી ભૂલતો નથી. મારી એક બહેનપણી તેના પતિને ધાકમાં રાખે છે. તેના ઘરમાં તેનું જ ચાલે છે તેનો તેને એટલો આનંદ છે કે પતિપત્ની અને માબાપ-સંતાનો વચ્ચે તંદુરસ્ત સંબંધો રહ્યા નથી, ઘરના બીજા સભ્યોનાં જીવન રૂંધાય છે તે તેને દેખાતું નથી.